Գերմանա-չինական նոր տանդեմի նախադրյալներ են ստեղծվել
G20 երկրների գագաթաժողովի նախօրեին Գերմանիան ու Չինաստանը վերանայում են երկկողմ հարաբերությունների օրակարգը: Այն հագեցած է բազմաթիվ հարցերով: Երկու երկրներն էլ դեմ են ԱՄՆ-ի վարչակազմի կլիմայի փոփոխման վերաբերյալ քաղաքականությանը:
G20 երկրները պատրաստվում են գալիք գագաթաժողովի երկկողմ հանդիպումների և դիրքորոշումների ճշգրտման միջոցով: Նախքան գագաթաժողովը Չինաստանն ու Գերմանիան քննարկել են երկկողմանի օրակարգի մի շարք հարցեր, որոնց առաջնորդներն անդրադարձել են համատեղ մամլո ասուլիսի ընթացքում: «Գերմանիա կատարած իմ վերջին այցի ընթացքում հանդիպել եմ Գերմանիայի առաջնորդների հետ: Չինաստանի ու Գերմանիայի միջև ռազմավարական համագործակցություն է, ուստի մեր հարաբերությունները նոր որակ են ստացել: Դա նոր էջ է մեր հարաբերություններում: Ուրախ եմ հաղորդելու, որ շնորհիվ երկկողմ ջանքերի գերմանա-չինական հարաբերությունները նոր թափ են ստացել և հասնում են իրենց զարգացման գագաթնակետին»,- հայտարարել է Չինաստանի նախագահը: «Նախաճաշի ընթացքում մենք ավելի մանրամասն կքննարկենք միջազգային իրադրությունը: Մենք արդեն սկսել ենք քննարկումներն անցած գիշեր Հյուսիսային Կորեայի, ինչպես նաև ՄԱԿ-ի կանոնակարգի և G20 երկրների գագաթաժողովի վերաբերյալ: Ամեն ինչ այդքան դյուրին չէ, բայց մենք միասնաբար աշխատում ենք»,- հայտարարել է վարչապետ Մերկելը։ G20 երկրների գալիք գագաթաժողի առանձնահատկություններից է մի շարք հարցերի շուրջ այլ երկրների տարաձայնություններն ԱՄՆ-ի հետ: Չինաստանն ու Գերմանիան դեմ են Թրամփի վարչակազմի քաղաքականությանը կլիմայի փոփոխման հարցում: Կողմերը քննարկել են նաև առևտրային հարաբերությունների հետ կապված հարցեր: «Մենք ցանկանում ենք ստորագրել ներդրումների մասին համաձայնագիր, որը մի օր կբերի Չինաստանի հետ ամբողջական ազատ առևտրի մասին համաձայնագրի կնքմանը»,- հայտարարել է Մերկելը: Չինաստանի ու Գերմանիայի երկկողմ հարաբերությունների հետ մեկտեղ առաջնորդները դիտարկել են նաև երրորդ երկրներում միասնական ծրագրեր իրականացնելու հնարավորությունը: «Քննարկել ենք նաև երրորդ երկրների հետ երկկողմ համագործակցության հետ կապված հարցեր: Ստորագրել ենք օրերս համաձայնագիր Անգոլայում հիդրոէլեկտրակայան կառուցելու մասին: Մենք կարող ենք միասնաբար գործել ինչպես Աֆրիկայում, այնպես էլ Աֆղանստանում»,- նշել է Գերմանիայի վարչապետը: Հանդիպմանը քննարկվել են նաև անվտանգության, համագործակցության, մարդու իրավունքների պաշտպանության և կիբեր անվտանգության հետ կապված հարցեր: Այս ամենն ամուր նախադրյալներ է ստեղծում գերմանա-չինական հարաբերություններում նոր էջի ձևավորման ու դրանց զարգացման համար: